**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.01.2023, ora 08.00 – 26.01.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 26.01.2023, ora 07.00**

**RÂURI**

**Debitele au fost, în general, în scădere**, exceptând râurile din bazinele hidrografice: Vedea, Bârlad, bazinele inferioare ale Argeșului și Ialomiței, afluenții Prutului și cele din Dobrogea, unde au fost staționare.

Debitele se situează, în general, la valori în jurul și peste mediile multianuale lunare, exceptând râurile din bazinele hidrografice: Vedea, bazinele inferioare ale Argeșului, Bistriței şi Trotuşului, cursul superior al Siretului, cursul mijlociu și inferior al Prutului și afluenții acestuia și râurile din Dobrogea, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Bârlad şi Jijia.

**Se situează peste** **COTELE DE ATENȚIE** râurile la stațiile hidrometrice: Tur-Micula (270+35)-jud. SM, Crasna-Domănești (400+37)-jud. SM şi Crasna-Berveni (490+16)-jud. SM, sectoare de râu îndiguite, toate în scădere.

**Debitele vor fi, în general, în scădere**, exceptând râurile din bazinul hidrografic Bârlad, afluenții Prutului și pe cele din Dobrogea, unde vor fi staționare.

Este posibilă apariția fenomenelor de iarnă (gheață la maluri, năboi) pe unele sectoare de râuri din zonele montane din nordul și centrul țării.

Ca urmare a propagării viiturilor formate anterior se vor mai situa peste **COTELE DE ATENȚIE** cursurile inferioare ale Turului şi Crasnei.

**DUNĂRE**

**Debitul la intrarea în ţară** (secţiunea Baziaş) în intervalul 25-26.01.2023 **a fost în creștere, având valoarea de** **9300 m3/s**, peste media multianuală a lunii **ianuarie (4950 m3/s).**

În aval de Porțile de Fier debitele au fost în creștere.

**Debitul la intrarea în ţară** (secţiunea Baziaş) **va fi** **în scădere (9200 m3/s).**

În aval de Porțile de Fier debitele vor fi în creștere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 100 mc/s;

-r. Dâmbovița: ac. Văcărești: 12.0 mc/s;

-CA2: 2.5 mc/s;

-Der. Mircea Vodă: 1.2 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**A.B.A. Crişuri**

Debitul râului Barcău în secțiunea Nușfalău este 2.55 mc/s.

Debitul râului Crișul Alb în secțiunea Crișcior este 8,68 mc/s.

**2.** **Situaţia meteorologică în intervalul 25.01.2023, ora 08.00 –26.01.2023, ora 06.00**

**În ţară,** vremea a continuat să se răcească, îndeosebi în regiunile intracarpatice, astfel încât valorile termice diurne au fost apropiate de cele specifice perioadei în aproape toată țara. Înnorările au fost persistente în cea mai mare parte a teritoriului și pe arii restrânse s-au semnalat precipitații slabe - sub formă de ninsoare la munte, predominant ninsori în Oltenia și Moldova, mixte în Muntenia și Dobrogea și mai ales ploi în Crișana. În regiunile sudice, pe suprafețe mici, au fost consemnate depuneri de polei. Vântul a suflat slab și moderat, cu ușoare intensificări pe litoral și în sudul Banatului. Stratul de zăpadă era prezent la munte, în general la peste 1500 m altitudine, unde măsura la finalul intervalului, pe platformele stațiilor meteorologice*,* până la 136 cm în Munții Bucegi (Vf. Omu). Temperaturile maxime s-au încadrat între -2 grade la Întorsura Buzăului, Joseni, Miercurea Ciuc, Târgu Secuiesc, Cotnari, Suceava, Rădăuți, Târgu Neamț, Piatra Neamț, Darabani, Dedulești, Câmpina și Câmpulung și 4 grade la Supuru de Jos, Zalău, Satu Mare, Banloc, Baia Mare, Sânnicolau Mare, Lugoj, Chișineu-Criș, Arad, Timișoara, Sfântu Gheorghe-Deltă și Constanța-Dig, iar la

ora 6.00 se înregistrau temperaturi ale aerului cuprinse între -4 grade la Joseni, Miercurea Ciuc, Toplița și Câmpulung și 6 grade la Mangalia. Izolat s-a produs ceață.

**Observaţie:** în intervalul de diagnoză au fost în vigoare 4 atenționări cod galben pentru fenomene meteorologice periculoase imediate, emise după cum urmează: 3 de CNPM pentru Muntenia și 1 de SRPV Craiova.

**La Bucureşti,** vremea s-a menținut închisă, iar valorile termice diurne au fost apropiate de mediile multianuale. Pe parcursul zilei în unele cartiere au fost consemnate fulguieli sau burniță, iar vântul a suflat slab până la moderat. Temperatura maximă a fost de 2 grade, iar la ora 6.00 se înregistrau -1 grad la Afumați și 0 grade la Filaret și Băneasa.

**3. Prognoza meteorologică în intervalul 26.01.2023, ora 08.00–27.01.2023, ora 8.00**

**În ţară,** în regiunile extracarpatice vremea va fi în general închisă, cu nebulozitate persistentă și precipitații, ziua slabe și pe arii restrânse, dar moderate (10...15 l/mp) și în extindere treptată seara și noaptea; în Dobrogea și în Bărăgan vor fi mai ales ploi și lapoviță, iar în Oltenia, Moldova și restul Munteniei predominant ninsori. Aria ninsorilor va cuprinde și zona montană, iar în Carpații Meridionali și în Carpații de Curbură se va depune strat nou de zăpadă, pe alocuri mai consistent. În vestul, centrul și nord-vestul țării cerul va fi temporar noros, iar mai ales spre sfârșitul intervalului pe arii restrânse vor fi precipitații slabe -ninsoare, lapoviță și ploaie. Se va produce polei, cu o probabilitate mai ridicată în

Muntenia, Moldova și Transilvania. Vântul va sufla slab și moderat, cu intensificări în regiunile sudice și parțial în centrul teritoriului, cu rafale în general de 50...60 km/h. Temperaturile maxime se vor încadra între 0 și 8 grade, iar cele minime între -5 și 4 grade, mai ridicate pe litoral.

**La Bucureşti,** vremea va fi închisă și temporar vor fi precipitații, slabe cantitativ în prima parte a intervalului și moderate spre sfârșitul acestuia. Acestea vor fi sub formă de burniță și fulguială pe parcursul zilei, cu tendință de transformare în lapoviță și ploaie din orele serii și pe parcursul nopții. Trecător vor fi favorizate depunerile de polei. Vântul va sufla slab și moderat, dar se va intensifica treptat noaptea, cu rafale de 45...50 km/h. Temperatura aerului, fară variații semnificative pe parcursul intervalului, va fi de 1...2 grade.

**4. Buletin nivometeorologic pentru perioada 25.01.2023, ora 20.00-26.01.2023, ora 20.00:**

**Evoluția vremii în intervalul 23-25.01.2023**

Vremea caldă de la începutul acestei săptămâni a intrat într-un proces de răcire, resimţit mai accentuat pe data de 25.01. Cerul a fost variabil, temporar noros şi izolat a nins slab în Carpaţii Meridionali. Vântul a suflat slab şi moderat la altitudini mai joase, cu intensificări de 70-90 km/h pe creste, unde izolat a spulberat zăpada, depunând-o în zonele adăpostite și pe văi. Pe arii restrânse s-a semnalat ceață. Stratul de zăpadă s-a menţinut sau a scăzut cu până la 4 cm.

**În data de 25.01.2023, la ora 14.00:** stratul de zăpadă de pe platformele stațiilor meteorologice măsura:

**Carpaţii Meridionali:** 136 cm la Vf. Omu, 119 cm la Bâlea-Lac, 70 cm Vf. Țarcu, 23 cm la Păltiniș, 22 cm la Sinaia, 18 cm la Parâng;

**Carpaţii Orientali:** 64 cm la Vf. Călimani, 18 cm la Vf.Lăcăuți, 33 cm la Vf. Iezer, 11 cm la Penteleu, 12 cm la Ceahlău-Toaca, 9 cm la Bucin;

**Carpaţii Occidentali:** 14 cm la Vf. Vlădeasa, 4 cm la Băișoara, 3 cm la Semenic.

**Prognoza vremii în intervalul 25.01.2023, ora 20:00-26.01.2023, ora 20:00:**

Vremea va continua să se răcească faţă de ultimele 24 ore, fiind apropiată de normalul termic al acestei perioade. Cerul va fi temporar noros mai ales spre sfârşitul intervalului şi izolat va ninge slab. Vântul va sufla slab și moderat în prima parte a intervalului, cu intensificări izolate de 60-70 km/h pe crestele din Carpaţii Meridionali şi sudul Orientalilor spre sfârşitul intervalului.

**Temperaturi prognozate în intervalul 25-26.01.2023, ora 20:00:**

**Peste 1800 m: temperaturi minime**: -14...-12 grade;

**temperaturi maxime**: -8...-5 grade;

**Sub 1800 m: temperaturi minime**: -12...-9 grade;

**temperaturi maxime**: -5...-2 grade.

**Vânt la peste 2000 m:** din sector predominant sud-estic, în intensificare spre sfârşitul intervalului, când rafalele vor atinge temporar 60-70 km/h pe crestele din Carpaţii Meridionali şi sudul Carpaţilor Orientali;

**Izoterma de 0 grade**: de la 0-200 m noaptea, în creştere treptată pe data de 26.01.2023, ajungând seara spre 400-700 m, cu valorile cele mai ridicate în vestul Carpaților Meridionali.

**Evoluția stratului de zăpadă și a riscului de avalanșă**

**Carpații Meridionali RISC ÎNSEMNAT (3)**

La peste 1800 m stratul de zăpadă depus în ultima săptămână a fost însemnat, local de peste 40 cm. În prezent acesta s-a mai tasat uşor, iar pe fondul temperaturilor exclusiv negative estimate nu vor fi modificări importante în structura cristalelor de zăpadă. Datorită vântului intens din zilele precedente în zona crestelor sunt formate plăci de vânt, iar o parte din zăpadă a fost spulberată pe văi sau în zone adăpostite, creând acumulări mari. Stratul mai vechi, aflat dedesubt, este format din zăpadă întărită, având intercalate cruste de gheață. Astfel, pe pantele suficient de înclinate se pot declanșa avalanșe de dimensiuni mici sau izolat posibil şi medii prin alunecarea zăpezii depuse recent peste straturile mai vechi sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări. În zona 1500-1800 m stratul de zăpadă de dimensiuni moderate poate aluneca peste stratul mai vechi şi stabilizat şi astfel, mai ales la supraîncărcări, vor fi condiții de avalanșe de mici dimensiuni.

**Munții Rodnei RISC MODERAT (2)**

Cantitățile mai importante de ninsoare căzute în ultima saptămână au depus peste 30 cm de zăpadă. Datorită vântului puternic o mare parte din zăpadă a fost spulberată și depusă pe văi, unde s-au format acumulări importante, iar pe versanții nordici și estici s-au format noi plăci de vânt. În profunzime stratul vechi de zăpadă este compact și întărit, având cruste subțiri în interior. Pe unele văi, unde sunt depozite mari de zăpadă, se pot declanșa avalanșe de dimensiuni mici sau medii prin alunecarea stratului recent depus sau ruperea plăcilor de vânt, riscul fiind amplificat la supraîncărcări. La altitudini mai mici de 1800 de metri stratul de zăpadă este mai redus și vor fi condiții pentru avalanșe de dimensiuni mici pe văile unde vântul a creat acumulări mai importante.

**Munții Călimani – Bistriței RISC MODERAT (2)**

La peste 1800 metri stratul de zăpadă cumulat în urmă cu câteva zile a crescut cu până la 15-20 cm, dar datorită vântului puternic înregistrat atunci o parte din zăpadă a fost spulberată și depusă pe văi, unde s-au format acumulări mai importante, iar pe versanții nordici și estici s-au format plăci noi de vânt. În profunzime stratul vechi de zăpadă este compact și întărit, cu cruste subțiri în interior. Pe unele văi, unde sunt depozite mai mari de zăpadă, se pot declanșa avalanșe de dimensiuni mici prin alunecarea stratului depus în ultimele zile sau ruperea plăcilor de vânt, riscul fiind amplificat la supraîncărcări. La altitudini mai mici de 1800 de metri, unde stratul de zăpadă este redus, doar izolat vor fi condiții pentru avalanșe de mici dimensiuni pe văile unde vântul a creat acumulări mai importante.

**Munții Ceahlău RISC REDUS (1)**

Zăpada are grosimi reduse, fiind prezentă îndeosebi pe firul văilor, unde a fost transportată de vânt. Pe pantele suficient de înclinate sau pe văile adăpostite, unde sunt acumulări mai consistente, izolat se pot declanșa curgeri superficiale prin alunecarea zăpezii recent depuse peste crustele de gheață de la baza stratului sau prin ruperea și alunecarea unor plăci subțiri de vânt din apropierea crestelor, riscul fiind amplificat la supraîncărcări. Sub 1500 m stratul este foarte redus, fiind prezent pe unele pante sau văi umbrite.

**Munții Vlădeasa RISC REDUS (1)**

Zăpada are grosimi reduse, prezentă fiind îndeosebi pe văi, unde a fost spulberată de vânt. Doar izolat, pe pantele suficient de înclinate sau pe văile adăpostite, unde sunt acumulări mai consistente, se pot declanșa avalanșe de dimensiuni mici sau curgeri superficiale, datorită alunecării zăpezii mai recente depuse peste crustele de gheață de la baza stratului, riscul fiind amplificat la supraîncărcări. Sub 1500 m stratul se întâlnesc doar câțiva cm de zăpadă pe anumite pante sau pe văile umbrite.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **CARPAȚII MERIDIONALI** | **RISC ÎNSEMNAT (3)** | **RISC MODERAT (2)** |
| **MUNȚII RODNEI** | **RISC MODERAT (2)** | **RISC MODERAT (2)** |
| **MUNȚII CĂLIMANI – BISTRIȚEI** | **RISC MODERAT (2)** | **RISC REDUS (1)** |
| **MUNȚII CEAHLĂU** | **RISC REDUS (1)** | **RISC REDUS (1)** |
| **MUNȚII VLĂDEASA** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe fluviul Dunărea**

**S.G.A. Mehedinți** **și A.P.M.** **Mehedinți** informează că în data de 25.01.2023, la ora 08:26, a fost semnalată o posibilă poluare a fluviului Dunărea cu produs petrolier sub formă de irizații în zona CHE Porțile de Fier II. Personalul S.G.A. Mehedinți care s-a deplasat la fața locului pentru investigații a observat irizații de produs uleios în zona de mal pe o lățime de 10 m pe brațul Gogoșu, la circa 13 km aval de CHE Gogoșu, în zona podului ce face legătura între Balta Verde și Colonia Porțile de Fier II. În zona imediat aval de CHE Gogoșu și UHE PF II nu se observă irizații de produs uleios.

Reprezentanții S.G.A. Mehedinți și Hidroelectrica acționează cu Spill sorb pe o lungime de circa 2 km în zona podului dintre Balta Verde și Colonia Porțile de Fier II, mal drept, braț Gogoșu. **Au fost verificate zona PH Gruia, km fl. 851, și malul sârbesc al fluviului Dunărea între localitățile Prahovo și Radujevac și nu au fost observate irizații de produs uleios.** Se va reveni cu informații.

Pe râurile interioare și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Hunedoara** informează că în data de 18.01.2023, în jurul orei 01:40, s-a produs un incendiu la un depozit de piese auto de pe str. Depozitelor din municipiul Deva ca urmare a unui scurtcircuit. A ars generalizat, cu degajare mare de fum, o hală (acoperișul din panouri de tip sandwich, 1000 de anvelope noi, utilaje și alte materiale depozitate în interior), fiind afectată o suprafaţă de 400 mp. I.S.U. Hunedoara a intervenit cu 7 autospeciale și a stins incendiul în jurul orei 05:00. Staţia de monitorizare a calităţii aerului HD-2 de pe Calea Zarandului nu a înregistrat valori crescute pentru indicatorii monitorizaţi.

G.N.M.-C.J. Hunedoara a efectuat în perioada 19-20.01.2023 inspecţii la societăţile care își desfășoară activitatea pe amplasament: ARLI IMOB S.R.L. Deva (proprietara depozitului), S.C. AD Auto Total S.R.L. Deva și S.C. Frigorific Art S.R.L. Deva (ambele chiriașe). Au fost impuse măsurile de curăţare a terenului afectat de incendiu (termen: 20.02.2023), transmiterea către G.N.M.-C.J. Hunedoara a unei adrese privind modul de valorificare și eliminare a deșeurilor prin societăţi specializate, iar cu caracter permanent luarea tuturor măsurilor care se impun pentru prevenirea, reducerea sau eliminarea impactului activităţilor desfășurate asupra calităţii mediului.

**Agenţia Naţională pentru Protecţia Mediului** informează că din rezultatele analizelor efectuate în intervalul 20-23.01.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită** **în data de 22.01.2023 la staţiile: MS-1** (municipiul Târgu Mureș), **CJ-4** (municipiul Cluj-Napoca).

1. **În domeniul solului şi vegetaţiei**

**A.P.M. Prahova** informează că în data de 24.01.2023, la ora 20:20, s-a produs o poluare cu țiței a 7 mp de sol la ieșirea din comuna Lipănești spre comuna Măgurele ca urmare a coroziunii conductei de transport Gura Vitioarei-Boldești aparținând Conpet S.A. Echipa de intervenție Conpet s-a deplasat la fața locului pentru repararea conductei și vidanjarea fluidului scurs, urmând ca lucrările de ecologizare să fie efectuate de către o societate specializată.

**A.R.B.D.D. Tulcea** revine cu informații despre incendiul de vegetație izbucnit în data de 21.01.2023, la ora 15:15, în zona Mila marină 2-Grindul Pocora, pe raza Districtului Ecologic Sulina, jud. Tulcea. Acesta a afectat o suprafață de 10 ha de stuf, papură și rogoz și s-a stins de la sine în aceeași zi, la ora 19:00.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**Monitorizare Lac Tăul Mare (aflat în administrarea UAT Roșia Montană, jud. Alba) – situația din data de 25.01.2023:**

25.01.2023, ora 10:00: Baraj Tăul Mare, nivelul: -3.85 m față de NNR.

Sunt finalizate lucrările la conducta de preaplin. Corpul barajului se prezintă într-o stare buna, în pâlnia de eroziune neobservându-se tasări. Peste aceasta este realizată o copertină în scopul protejării împotriva infiltrațiilor.

În perioada 19.01-20.01.2023, perioada aflată sub cod portocaliu de precipitații, atât barajul, cât și lucrările executate s-au comportat corespunzător, în baraj înregistrându-se un nivel maxim de -3,70 m față de NNR, debitul evacuat fiind mai mic decât capacitatea de transport a albiei în intravilanul localității.

În urma precipitațiilor abundente s-a surpat un versant peste drumul de acces dinspre amonte, acesta din urmă fiind blocat. În cursul zilei de 25.01.2023 s-a intervenit cu un utilaj din cadrul primăriei în scopul deblocării.

Se continuă monitorizarea și transmiterea cotelor și a oricăror informații relevante pentru comportarea construcțiilor.

DIRECȚIA COMUNICARE